Document ID: 32010D0642

KOMISSION PÄÄTÖS,
annettu 25 päivänä lokakuuta 2010,
Kreikassa käytettävän sianruhojen luokitusmenetelmän hyväksymisestä
(tiedoksiannettu numerolla K(2010) 7230)
(Ainoastaan kreikankielinen teksti on todistusvoimainen)
(2010/642/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 43 artiklan m alakohdan yhdessä sen 4 artiklan kanssa,
sekä katsoo seuraavaa:
(1)
Asetuksen (EY) N:o 1234/2007 liitteessä V olevan B.IV kohdan 1 alakohdassa säädetään, että sianruhojen luokitusta varten vähärasvaisen lihan osuus on arvioitava komission hyväksymillä luokitusmenetelmillä, joiden on oltava sianruhon yhden tai useamman anatomisen osan fyysiseen mittaukseen perustuvia tilastollisesti testattuja arviointimenetelmiä. Luokitusmenetelmät voidaan hyväksyä, jos arvioiden tilastolliselle virheelle määrättyä enimmäispoikkeamaa ei ylitetä. Vaihteluväli määritellään naudan-, sian- ja lampaanruhojen yhteisön luokitusasteikkojen soveltamista ja ruhojen hintaselvityksiä koskevista yksityiskohtaisista säännöistä 10 päivänä joulukuuta 2008 annetun komission asetuksen (EY) N:o 1249/2008 (2) 23 artiklan 3 kohdassa.
(2)
Kreikka on pyytänyt komissiolta hyväksyntää yhdelle luokitusmenetelmälle, jota sovelletaan sianruhoihin, joista on poistettu nahka. Kyseinen jäsenvaltio on asetuksen (EY) N:o 1249/2008 23 artiklan 4 kohdassa säädetyn pöytäkirjan ensimmäisessä osassa esittänyt yksityiskohtaisen kuvauksen yhdenmukaisesta tavasta poistaa ruhoista nahka ja kyseisen pöytäkirjan toisessa osassa tulokset leikkelykokeesta. Molemmat pöytäkirjat esitettiin muille jäsenvaltioille maatalouden yhteisen markkinajärjestelyn hallintokomiteassa vuosina 2008, 2009 ja 2010.
(3)
Pyyntöä arvioitaessa todettiin, että tarvittavat edellytykset kyseisen luokitusmenetelmän hyväksymiseksi täyttyvät. Sen vuoksi kyseinen luokitusmenetelmä olisi sallittava Kreikassa.
(4)
Asetuksen (EY) N:o 1234/2007 liitteessä V olevan B.III kohdan toisen alakohdan mukaan jäsenvaltioiden voidaan sallia säätää saman kohdan ensimmäisessä alakohdassa määriteltyyn tarjontamuotoon nähden erilaisesta tarjontamuodosta, jos muun muassa niiden alueella tavanomaisesti noudatettu kauppatapa eroaa määritellystä vakiotarjontamuodosta.
(5)
Kreikka on täsmentänyt komissiolle, että kauppatavat joissakin teurastamoissa Kreikassa edellyttävät, että sianruhoista poistetaan kielen, karvojen, sorkkien, sukuelinten, kylkirasvan, munuaisten ja pallean lisäksi myös nahka. Sen vuoksi tämä vakiotarjontamuodosta poikkeava tarjontamuoto olisi sallittava Kreikassa.
(6)
Laitteen tai luokittelumenetelmän muutoksia ei voida sallia lukuun ottamatta muutoksia, jotka hyväksytään saadun kokemuksen perusteella tehdyllä komission päätöksellä. Tämä hyväksyminen voidaan tästä syystä peruuttaa.
(7)
Tässä päätöksessä säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Seuraavan menetelmän käyttö hyväksytään Kreikassa nahattomien sianruhojen luokitukseen asetuksen (EY) N:o 1234/2007 liitteessä V olevan B.IV kohdan 1 alakohdan mukaisesti: Hennessy Grading Probe -laite (HGP 4) ja siihen liittyvä arviointimenetelmä, josta on yksityiskohtaiset tiedot liitteessä.
2 artikla
Poiketen siitä, mitä asetuksen (ETY) N:o 1234/2007 liitteessä V olevan B.III kohdan ensimmäisessä alakohdassa säädetään vakiotarjontamuodosta, sianruhoista voidaan Kreikassa yhdenmukaisesti poistaa nahka ennen kuin ne punnitaan ja luokitellaan. Jotta sianruhot voidaan hinnoitella verrattavin perustein, todettua lämminpainoa on mukautettava seuraavan kaavan mukaisesti:
ruhon lämminpaino = 1,05232 × nahattoman ruhon paino
3 artikla
Laitteen tai arviointimenetelmän muutoksia ei hyväksytä.
4 artikla
Tämä päätös on osoitettu Helleenien tasavallalle.
Tehty Brysselissä 25 päivänä lokakuuta 2010.

Labels: 18
17
19
1